Meer as 1 000 ebola-sterftes teen Vrydag in KongoArgieffoto (September 2019) (Foto: AP Photo/Al-hadji Kudra Maliro, File) Die Wêreldgesondheidsorganisasie (WGO) het gesê die dodetal in die Demokratiese Republiek van die Kongo weens ebola sal Vrydag die tragiese mylpaal van 1 000 haal. Michael Ryan, hoof van noodgevalle by die WGO, het die aankondiging by ŉ perskonferensie in Genève, Switserland gemaak. Die ebola-uitbreking wat in Augustus in die DRK aangemeld is, is reeds die tweede dodelikste uitbreking in die geskiedenis en pogings om dit onder beheer te bring, word verhinder deur ŉ plofbare veiligheidsituasie en wantroue deur die gemeenskap. Ebola-behandelingsentra word gereeld aangeval en ŉ epidemioloog van Kameroen wat saam met die WGO gewerk het, is verlede maand vermoor. Ryan het gesê daar was Donderdag nog ŉ aanval op ŉ behandelingsentrum in Butembo, maar veiligheidspersoneel kon dit afweer. Niemand is beseer nie.